寄上高李令懷道
作者：黄庭堅
朝代：宋

paragraphs: 李侯湖海士，瓜葛附婚友。
平生各轉蓬，未曾接樽酒。
寄聲維勞勤，江路常永久。
節物居然秋，蛻蟲悲高柳。
傳聞闢學館，鼓士薦豚韭。
能使珥筆黔，稍知忠信有。
驕虎縮爪距，詩禮開戶牖。
事勝感邦人，伐山謀不朽。
武功筆如椽，文字爛瓊玖。
謂予有書癖，摹篆寫科斗。
不珍金石刻，要我一揮肘。
安知乃兒戲，敢傳萬世後。
摩拂幼婦篇，慙非換鵝手。
公其勤勞來，嘉政民父母。
不用琢蒼崖，豐碑在人口。